उसका पहनावा देख लाजवंती के मन में भी जीन्स पहनने की इच्छा जगी थी। अपने सपनों के बारे में बात करते हुए उसने जीन्स पहनने की इच्छा भी ज़ाहिर की थी। तीसरे ही दिन लाजवंती मुंबई के लिए रवाना हो गयी। मोहल्ले में विशेष चर्चा थी। लाजवंती हवाई जहाज से मुंबई ले जायी गयी है। अख़बारों में ख़बर थी एक विशेष रियल्टी शो के लिए मैला ढोने वाली कुमारी लाजवंती का चयन हुआ है। अगर वह चयनकर्ताओं के सांचे में ढल पायी तो न्यूयार्क में एक अंतर्राष्ट्रीय शो में भाग लेगी और जीत गयी तो मालामाल हो जायेगी।